《送朱镇山参政之河南二首 其二》
明代·胡直

夫子起南服，弱龄富丘坟。手医青琅玕，咳唾兰芷芬。

翩其振苞羽，照曜云中君。大音无慢响，亮节凌埃氛。

以兹淹程路，不自言苦辛。曰予夙仰止，匪但闾里亲。

送之潞水涯，屏营不忍分。牵裾少延伫，回盼帝城闉。

帝城一何丽，轩盖何缤纷。皇路岂不广，良遘会有辰。

斗酒重致辞，讵云儿女仁。

作者简介：（1517—1585）明江西泰和人，字正甫，号庐山。嘉靖三十五年进士。授刑部主事，官至福建按察使。少时专治古文，后从欧阳德及罗洪先学，以王守仁为宗。有《胡子衡齐》、《衡庐精舍藏稿》。